OBH 5803/1997.
Az állampolgári jogok országgyűlési biztosa általános helyettesének jelentése
Ügyintéző: dr. Németh Andrea

Az eljárás megindulása

A panaszos az állampolgári jogok országgyűlési biztosához fordult, sérelmezve a Fővárosi Főügyészség eljárását.

A vizsgálat a jogorvoslathoz, jogbiztonsághoz való jog valamint a panaszhoz való jog érintettsége miatt indult.

A megállapított tényállás

A panaszos fiának 1996. szeptember 9-én bekövetkezett rendkívüli halálesete kapcsán a nyomozóhatóság az eljárást megszüntette.

A panaszos a határozat ellen fellebbezést nyújtott be.
A fellebbezés kapcsán elrendelt feljelentés kiegészítés után a nyomozóhatóság a nyomozást az 1996. december 6-án kelt határozatával megtagadta az 1973. évi I. törvény 127. § (1) a. pontjának második fordulatára, bűncselekmény alapos gyanújának hiányára  hivatkozva.

A fenti határozat ellen a panaszos a Fővárosi Főügyészséghez címzett beadványt terjesztett elő, amire panaszának az országgyűlési biztoshoz történő előterjesztéséig választ nem kapott.

Megkeresésemre a Fővárosi Főügyészség azt a tájékoztatást adta, hogy a panaszt az NF. 13713/1996. számú határozatával elutasította, melyről a panaszost 1997. augusztus 8-án tájékoztatták.

Az érintett alkotmányos jogok

2. § (1) A Magyar Köztársaság független, demokratikus jogállam.

57. § (5) A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti.

64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.

A vizsgálat megállapításai 

Az Alkotmány 64. §-a szerint: "A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé."
Az 1973. évi I törvény 148. § (1) bekezdésének értelmében: "Akinek a hatóság határozata, intézkedése vagy intézkedésének elmulasztása a jogait vagy érdekeit sérti, emiatt panasszal élhet."
"(5) Ha a hatóság a panasznak nem ad helyt, az iratokat huszonnégy órán belül a panasz elbírálására jogosult ügyésznek, illetőleg a felettes ügyésznek köteles nyilatkozatával együtt megküldeni. Az ügyész, illetőleg a felettes ügyész a panaszt nyolc napon belül elbírálja."

A Fővárosi Főügyészségnek a jogszabály rendelkezései értelmében a panaszos beadványával kapcsolatban nyolc napon belül kellett volna intézkedni. Ennek hiányában a vizsgálat megállapította az alkotmányos visszásságot a beadványtevő panaszhoz, jogorvoslathoz, jogbiztonsághoz való jogával kapcsolatban.

Az Alkományban garantált jogorvoslati jog tartalma formális értelemben a sérelmes bírósági, közigazgatási és más hatósági döntés elleni beadvány előterjesztése, materiális értelemben a beadványról való jogszerű döntés. A jogszerű határozathoz hozzátartozik a külön törvényben meghatározott eljárási határidő betartása is.

Az említettek ellenére a Fővárosi Főügyészség a panaszos számára sérelmes eljárása nem változtatott a beadvány jogi megítélésén, a beadványt eldöntő határozat tartalmán, így az alkotmányos jogokkal kapcsolatos visszásság csekély jelentőségűnek minősül, ezért ajánlással nem élek.

Felhívom a Főügyész Úr figyelmét, hogy a törvényben meghatározott eljárási határidő betartásának ellenőrzése hozzájárul az Alkotmányban garantált jogok érvényesüléséhez.

Budapest, 1998. december 2.

dr. Polt Péter